

**740208400566**

**СЕЙТБЕКОВА Ақмарал Сейдахановна,**

**Ябек Есенбеков атындағы №59 жалпы білім беретін мектебінің**

**математика пәні мұғалімі.**

**Түркістан облысы, Жетісай ауданы**

**ҰСТАЗЫМ**

**Мақсаты:** Ұстазға құрмет көрсету, ұстаз бен шәкірт арасындағы ынтымақтастықты нығайту. Киелі мамандықты қастерлеуге тәрбиелеу.

**Мерекелік кештің барысы:**

1. Музыкалық- әдеби монтаж.

2. Тәрбие сағаты. А) Ұстаздармен сұхбаттасу.

В) Топпен жұмыс жүргізу.

1) Жай музыкамен сүйемелденіп, « Алғашқы ұстазым» тақырыбында эссе оқылады.

**Дінмұхамбет**: Мына эссені тыңдай отырып, өзімнің алғашқы ұстазым есіме түсіп кетті.

**Жандос**: Дұрыс айтасың, Дінмұхамбет. Бірақ менің ойымша, тек сенің есіңе ғана емес, мынау отырған залдағы барлық көрермендер алғашқы ұстаздары мен мектептегі алтын балалық шағын үлкен сағынышпен есіне алып отыр деп ойлаймын.

**Фарида**: Алғаш рет оятқансың санамды,

 Алғаш рет ұстатқансың қаламды.

 Сол үшін де мәңгі сыйлап өтермін,

 Түсіндірген жақсы менен жаманды.

-дей отырып, бүгінгі кешіміз мектептің жүрегі, шәкірттердің қамқоршысы, ақылшысы – асыл ұстаздарға арналады.

**Ұлбосын:**Ұстаз-ұлағатты есім. Күн сәулесі өмірге қандай жарық берсе, ұстаздар да шәкірттеріне сондай жарық береді.

 Күллі өмірін жеткіншекке арнаған

 Ұстаздарды ардақтайды барша жан

 Ол мектептен шықпаса да қыс-жазы,

 Жемісі оның жердің жүзін шарлаған.

Олай болса, достар, бүгінгі кешімізді ұстаз бен шәкірттің күнделікті кездесетін орны мектептегі сабақ түрінде өткізсек қайтеді?

**Фарида**: Керемет, онда бүгінгі сабақ кестесі қандай?

**Жандос**: Бүгін 1-сабақ. Математика

 2- сабақ. Ән-күй

 3-сабақ. Орыс тілі.

 4- сабақ. Тәрбие сағаты.

**Дінмұхамбет**: Балалар қоңырау соғылды, жүріңдер сабаққа кешікпейік.

**1**-**сабақ. Көрініс. «Математика сабағы»**

**Ерсұлтан**:Жалын атып, от боп, бірге жанасың,

 Білім беріп, содан бақыт табасың

 Бар өмірің өрнектеліп баламен

 Жасарып бір мәңгі жасап қаласың.

**Гулназ:** Әр сабағың өтіп жатыр білінбей,

 Перне басқан оркестрдің үніндей

 Әр баланың жүрегіне жол тауып,

 Тұрасың сен дирижер боп күлімдей.

**Зейнеп:** Асыға сәлем жолдап жүректен біз

 Бірге өсіп жайнаған ұл мене қыз

 Тәтті күй , асқақ ән мен әсем биді,

 Сіздерге тарту етіп ұсынамыз**.**

**Нұрсұлтан:** Көңілді күндер тусын алда әлі

 Ән-шашу әсем әуен, түрлі өнер,

 Бүгінгі күн сіздерге арналады.

Би « Мектепке сағыныш»

**2-сабақ. Көрініс. « Ән-күй»**

**Жанерке:** Мұғалім- ұстазысың балалардың,

 Болашақ ғалымдардың, даналардың

 Өмірде сенің алар орныңды

 Ешбірі жеткізе алмас бағалардың.

**Әсем:**Ғылым иесі ғалым да,ел қорғаған батыр да, тілінен бал тамған ақын да, егін салған диқан да, мал бағып терін төккен шопан да, көк күмбезінен ары өткен ғарышкерде бәрі-бәрі ұстаздан тәлім алған.

**Дәурен:**Ғарышкер демекші, жақында аспан әлемін қазақтың тағы бір батыры бағындырды. Ол- Айдын Әлімбетов, оның ұшқыш болу арманы-мектептегі ұстаздарының қанаттандыруымен орындалған.

**Дастан:**Дәурен, дұрыс айтасың біздің сыныпта да ұшқыш болғысы келетін жігіттер көп, соның бірі Ернар. Ол бүгінгі әнін «**Байқоңырға**» арнап айтқалы отыр, Ернарды қошеметпен ортаға шақырайық.

**3-сабақ. Көрініс «Орыс тілі»**

**3-үзіліс . 1)Би. «Учать в школе»**

**Ұлбосын:** Балалар, осы сахнада тұрғандарымыздың бір ортақ жеріміз бар. Ол не?

**Ерасыл**: Мен білемін, біз үйдегі өз баласынан гөрі, мектептегі балаларын жақсы көретін -ұстаздардың балаларымыз!

**Иманғали:**Мұғалімді анамдай жақсы көрем,

 Қиналамын қымбат теңеу таба алмай

 Өз баласын тастап кетіп үйіне,

 Ел баласын оқытады, ой Алла-ай!

**Нұрғиса:**Негізі біздің ұстаз аналарымыздың бәріне де «Көп балалы ана» деген атақ беріп, алтын алқамен марапаттау керек.

**Ескендір:**Ия, мен сені қоштаймын, мектептен үйге келсе де, сыныбындағы балаларының мәселесін айтып отырады, кейбір кезде қызғанып кетемін.

Ұлбосын: Қойыңдар жігіттер! Біз ұстаздық етіп жүрген ата-аналармызды мақтаныш етейік, олардың еңбегін бағалап, әсем ән жолдайық.

**Ән « Ана- әке»**

**4-сабақ. Тәрбие сағаты. «Ұстазым!!!»**

Оқушыларды ортаға шығарып, үш топқа бөлемін.

**1) Ұстаздармен сұхбат жүргізу.(3 сұрақ)**

**1.** Неліктен ұстаз- мектептің жүрегі ?

2. Неліктен ұстаздан шәкірт озады?

3. Неліктен ұстазы жақсының ұстанымы жақсы?

**2) Топпен жұмыс жүргізу.**

1-топ. Ұстазға кластер жасау.

2- топ. Ұстаз сөзінің әріптерінен басталатын өлең шумақтарын жаздыру.

3-топ. Ұстаз сөзінің әріптерінен басталатын әзіл өлең жаздыру.

**Ән « Ұстазым» Иманғали, Дінмұхамбет.**

**Қорытындылау.**

**Гулназым:** Құрметті оқушылар біз өз анамызды қатты жақсы көргендіктен «Анашым» деп айтамыз, ал неге ұстаздарымызға «Ұстазым» деп айтпасқа.

**Нұрғиса:** Ұстазым, көңіл-күйіңіз қалай?

**Зейнеп:** Ұстазым,бүгінгі тәрбие сағаты көңілізден шықты ма?

**Жанерке:**Ұстазым, біз келесі тәрбие сағатын қашан өтесіз?

**Фарида**: Атағым Алатаудай болып биік,

 Тұрса да төбем өсіп көкке тиіп

 Алдыңда әрқашанда тағзым етіп,

 Тұрамын « Ұстазым» деп басымды иіп.

**Ұлбосын:**Ұстаздарға мың алғыс

 Алғыстарым көп менің,

 Асыл анам мектебім!

 Үйреткені адалдық,

 Текті мінез, даналық.

 Барша ұстазға тілейміз:

 Хормен: **Бақыт, табыс, амандық!**